ໃນຕອນເຊົ້າຂອງວັນທີ 24 ກັນຍາ 2015 ຢູ່ທີ່ສູນຝຶກກົມພາສີ ໄດ້ເຜີຍແຜ່ຂໍ້ຕົກລົງ ວ່າດ້ວຍການຄຸ້ມຄອງບຸກຄະລາກອນ ຂອງລັດຖະການພາສີ ໂດຍການໃຫ້ກຽດເຜີຍແຜ່ຂອງທ່ານ ດຣ. ອາດສະພັງທອງ ສີພັນດອນ ຄະນະປະຈຳພັກກະຊວງ, ເລຂາຄະນະພັກຮາກຖານກົມພາສີ ທັງເປັນຫົວໜ້າກົມພາສີ ແລະ ມີບັນດາທ່ານ ຫົວໜ້າ-ຮອງຫົວໜ້າພະແນກການອ້ອມຂ້າງກົມພາສີ, ຫົວໜ້າກອງ-ຮອງກອງກວດກາ ໃນຂອບເຂດທົ່ວປະເທດ, ບັນດາວິຊາການອ້ອມຂ້າງ ພະແນກການຂອງກົມພາສີ, ບັນດາວິຊາການຂອງກອງກວດກາ ເຂົ້າຮ່ວມຮັບຝັງ.
ໃນການເຜີຍແຜ່ຂໍ້ຕົກລົງສະບັບນີ້ ທ່ານ ດຣ. ອາດສະພັງທອງ ສີພັນດອນ ໄດ້ຍົກເອົາເນື້ອໃນບາງຕອນ ທີ່ສຳຄັນ ຊຶ່ງເພີ່ນໄດ້ເນັ້ນໜັກໃຫ້ບັນດາຜູ້ເຂົ້າຮ່ວມໄດ້ຮັບຮູ້ເຖີງ ຂໍ້ຕົກລົງສະບັບນີ້ ປະກອບມີ 8 ໝວດ - ມີ 32 ມາດຕາ ຊຶ່ງໝວດທີ 1 ມີ 5 ມາດຕາ ປະກອບມີ: ຈຸດປະສົງ, ການອະທິບາຍຄຳສັບ, ຫລັກການຄຸ້ມຄອງບຸກຄະລາກອນຂອງັລດຖະການພາສີ, ນະໂຍບາຍພັດທະນາບຸກຄະລາກອນຂອງ ລັດຖະການພາສີ ແລະ ຂອບເຂດການນໍາໃຊ້; ໝວດທີ 2 ມີ 12 ມາດຕາ ປະກອບມີ: ເງື່ອນໄຂ ແລະ ມາດຕະການ ບຸກຄະລາກອນຂອງລັດຖະການພາສີ, ຄຸນລັກສະນະສະເພາະ ບຸກຄະລາກອນຂອງ ລັດຖະການພາສີ, ການບັນຈຸ ແລະ ການຝຶກງານ, ຊັ້ນ ແລະ ຂັ້ນ ຂອງບຸກຄະລາກອນຂອງລັດຖະການພາສີ, ມາດຕະຖານລວມຂອງແຕ່ລະຕຳແໜງງານ, ຫລັກການ ໃນການແຕ່ງຕັ້ງ, ຍົກຍ້າຍ, ສັບປ່ຽນໜ້າທີ່ ແລະ ບ່ອນປະຈຳການ, ເງື່ອນໄຂການເລື່ອນຕຳແໜງບໍລິຫານ, ຂັ້ນຕອນການແຕ່ງຕັ້ງ, ຍົກຍ້າຍ, ສັບປ່ຽນໜ້າທີ່ ແລະ ບ່ອນປະຈຳການ, ຂັ້ນຕອນການປະສານສົມທົບ ກ່ຽວກັບການແຕ່ງຕັ້ງ-ຍົກຍ້າຍ, ການຍົກຍ້າຍ, ສັບປ່ຽນໜ້າທີ່ ແລະ ບ່ອນປະຈຳການ, ການຍົກຍ້າຍ, ປົດຕຳແໜ່ງ ບຸກຄະລາກອນຂອງລັດຖະການພາສີ ທີ່ຜິດລະບຽບວິໄນ ແລະ ສິດໃນການແຕ່ງຕັ້ງ, ຍົກຍ້າຍ, ສັບປ່ຽນບ່ອນປະຈຳການ; ໝວດທີ 3 ມີ 3 ມາດຕາ ປະກອບມີ: ພັນທະ ແລະ ໜ້າທີ່ຄວາມຮັບຜິດຊອບ ຂອງບຸກຄະລາກອນຂອງລັດຖະການພາສີ, ສິດ ແລະ ຜົນປະໂຫຍດ ຂອງບຸກຄະລາກອນຂອງລັດຖະການພາສີ ແລະ ຂໍ້ຫ້າມ; ໝວດທີ 4 ມີ 3 ມາດຕາ ປະກອບມີ: ການຈັດຕັ້ງຄຸ້ມຄອງບຸກຄະລາກອນຂອງລັດຖະການພາສີ, ວິທີການຈັດຕັ້ງຄຸ້ມຄອງບຸກຄະລາກອນຂອງລັດຖະການພາສີ ແລະ ການກວດກາ; ໝວດທີ 5 ມີ 1 ມາດຕາ ປະກອບມີ: ການ ພັດທະນາ, ບຳລຸງສ້າງບຸກຄະລາກອນຂອງລັດຖະການພາສີ; ໝວດທີ 6 ມີ 4 ມາດຕາ ປະກອບມີ: ນະໂຍບາຍຕໍ່ຜູ້ມີຜົນງານ, ມາດຕະການຕໍ່ເຈົ້າໜ້າທີ່ພາສີ ທີ່ກະທຳຜິດ, ຂັ້ນຕອນການປະຕິບັດນະໂຍບາຍຍ້ອງຍໍ ແລະ ຂັ້ນຕອນການປະຕິບັດມາດຕະການທາງວິໄນ; ໝວດທີ 7 ມີ 2 ມາດຕາ ປະກອບມີ: ເຄື່ອງແບບ, ບັດປະຈຳໜ້າທີ່, ກາໝາຍ ຂອງບຸກຄະລາກອນຂອງລັດຖະການພາສີ ແລະ ເຄື່ອງມືອຸປະກອນ ຮັບໃຊ້ວຽກງານວິຊາສະເພາະ; ໝວດທີ 8 ມີ 2 ມາດຕາ ປະກອບມີ: ການຈັດຕັ້ງປະຕິບັດ ແລະ ຜົນສັກສິດ.
ທີສຳຄັນທີ່ສຸດ, ທ່ານ ໄດ້ຍົກໃຫ້ເຫັນເຖິງຈຸດປະສົງອັນສຳຄັນ ທັງຍັງກຳນົດບັນດາຫລັກການ, ລະບຽບການ, ນະໂຍບາຍ, ເງື່ອນໄຂ, ມາດຕະຖານ ແລະ ມາດຕະການ ໃນການຄຸ້ມຄອງບຸກຄະລາກອນ ຂອງລັດຖະການພາສີແຕ່ລະຂັ້ນ ໃນຂອບເຂດທົ່ວປະເທດ ໂດຍສະເພາະ ໃນການຕິດຕາມກວດກາ, ການແຕ່ງຕັ້ງ, ການຍົກຍ້າຍ, ການສັບປ່ຽນໜ້າທີ່ ແລະ ບ່ອນປະຈຳການ, ການເລື່ອນຕຳແໜ່ງ ຫລື ປົດຕໍາແໜ່ງ, ການປະຕິບັດນະໂຍບາຍ, ການລົງວິໄນ, ການຊຸກຍູ້ສົ່ງເສີມການພັດທະນາສ້າງບຸກຄະລາກອນຂອງລັດຖະການພາສີ ແລະ ມີການປະສານສົມທົບ ກັບພະແນກການເງິນປະຈຳແຂວງ, ນະຄອນຫລວງ, ອົງການປົກ ຄອງທ້ອງຖິ່ນ ແລະ ຂະແໜງການທີ່ກ່ຽວຂ້ອງ ເພື່ອຮັບປະກັນໃນການປັບປຸງກົງຈັກການຈັດຕັ້ງຂອງລັດຖະການພາສີ ໃຫ້ມີຄວາມເຂັ້ມແຂງ, ສາມາດເຄື່ອນໄຫວວຽກງານຢ່າງມີປະສິດທິພາບ ຕາມແນວທາງ ນະໂຍບາຍຂອງພັກ ແລະ ກົດໝາຍຂອງລັດ ແລະ ຕອບສະໜອງໄດ້ຕາມຄວາມຮຽກຮ້ອງຕ້ອງການໃນການພັດທະນເສດຖະກິດ-ສັງຄົມ ຂອງ ສປປ ລາວ ໃນແຕ່ລະໄລຍະ ຢ່າງມີປະສິດທິຜົນສູງ.
ໃນທ້າຍວາລະຂອງການເຜີຍແຜ່ ທ່ານປະທານ ຍັງໄດ້ກ່າວຕື່ມອີກວ່າ: ຂໍ້ຕົກລົງສະບັບນີ້ ແມ່ນໄດ້ມີການຕິດພັນກັບບັນດານິຕິກໍາອື່ນໆ ໂດຍສະເພາະແມ່ນ ຂໍ້ກຳນົດ ເລກທີ: 1765, ມາດຕະການຂອງເຈົ້າໜ້າທີ່ພາສີ ອັນສຳຄັນແມ່ນຖືກຕ້ອງກັບເນື້ອໃນຈິດໃຈໃນການຄຸ້ມຄອງລັດຖະການພາສີ ໃນໄລຍະໃໝ່ ແລະ ຖືກຕ້ອງກັບສະພາບການໃນປະຈຸບັນ ທັງຍັງເປັນສິ່ງທີ່ອຳນວຍຄວາມສະດວກ ໃນການຄຸ້ມຄອງຕາມສາຍຕັ້ງ ຂອງ ກົມພາສີ, ມີຄວາມສະດວກໃນການປະສານສົມທົບລະຫວ່າງ ຂັ້ນສູນກາງ-ທ້ອງຖິ່ນ ພ້ອມກັນຈັດຕັ້ງປະຕິບັດວຽກງາຂອງຂະແໜງພາສີ ໃຫ້ປະສົບຜົນສຳເລັດ ຕາມການມອບໝາຍຂອງພັກ-ລັດ ຢ່າງມີປະສິດທິຜົນ ແລະ ທັນກັບສະພາບການປ່ຽນແປຽງຂອງ ສປປ ລາວ ກໍ່ຄືສາກົນໃນອະນາຄົດ.
ພາບ, ຂ່າວ: ທິວາພອນ.
ຂໍຂອບໃຈ